Syria holder presidentvalg i juni
Til tross for en opprivende borgerkrig som har kostet over 150.000 menneskeliv, opplyser parlamentets talsmann at det skal holdes presidentvalg i landet om under to måneder. - Presidentvalget skal holdes 3. juni, mellom 7 om morgenen og 7 på kvelden, opplyste Mohammad al-Lahham i et møte i parlamentet mandag. Tidligere denne måneden sa landets informasjonsminister Omran al-Zohbi at kandidater til presidentvalget må registrere seg i løpet av de ti siste dagene i april. Han framholdt da at «et overveldende flertall» vil at president Bashar al-Assad skal fortsette som president, ifølge det offisielle nyhetsbyrået SANA. Han avviste dessuten at det finnes noen motsetning mellom det å arrangere valg og å fortsette fredssamtalene med opposisjonen. Syria-utsending Lakhdar Brahimi har tidligere sagt at valget er med på å undergrave forhandlingene, som nå ligger brakk etter to mislykkede forhandlingsrunder i Genève. Valget vil etter alt å dømme ende med at Assad blir gjenvalgt for en tredje periode. Assads styrker har de siste månedene tatt kontroll over flere områder rundt hovedstaden Damaskus, i tillegg til områder ved grensen til Libanon. Det har ført til at regjeringen har festet grepet om de sentrale delene av landet. Bashar al-Assad har vært president i Syria siden 2000. I helgen har han blant annet besøkt den kristne byen Maalula, om lag 50 kilometer nord for Damaskus. På nettstedet Twitter la Assads talsmenn ut bilder fra presidentens besøk i byen. Flertallet av byens innbyggere er kristne, og har tradisjonelt støttet Assad. - På dagen for Jesu oppstandelse, og fra hjertet av Maalula, ønsker president Bashar al-Assad alle syrere en god påske, samt fred og sikkerhet i hele Syria, heter det i en uttalelse. (NTB)
Det skal holdes presidentvalg i Syria 3. juni, opplyser parlamentets talsmann.